Kui kohaliku talvepargi ülesanne oli ehitada Eesti mõistes tavatud iglud, siis AHHAA teaduskeskus pidi leidma eksponaadid, mis sellises külmas vastu peaks, vahendas "Aktuaalne kaamera".

"Meid soosis see ilm, sest külma ilmaga külmus see lumi palju kiiremini. Kasutatud on spetsiaalset vormi, mis kinnitati maa külge ja siis hakati sinna järk-järgult tihedat lund peale laskma. Vahepeal kasutati ka vett, et see külmuks tihedalt ära ja kokkuvõttes tuli kihvt asi, mida Baltimaades tehtud ei ole," selgitas Otepää Winterplace juhataja Siim Kalda.

Kokku kestis ehitamine umbes nädala ning 3,5 meetrit kõrge ja 6-meetrise diameetriga iglu oli valmis. Kokku on neid kaks, üks on pikniku pidamiseks ja teine teadusega tutvumiseks.

Kuus eksponaati tõi kohale AHHAA teaduskeskus.

"Kui ma enne ütlesin, et meil on üks eksponaat, millel on maailma esmaesitlus, siis tegemist on interaktiivse liivakastiga, mis toimib lumega. Ehk kui lapsed või tahes kes liigutab liivakasti, siis muutub geograafiline pilt," rääkis AHHAA keskuse turundus- ja kommunikatsioonijuht Mathis Bogens.